Source: http://zahradnikova.sk/legislativa/opatovne-zavedenie-lehoty-na-zapretie-otcovstva-manzela-matky/
Timestamp: 2018-04-23 17:09:46+00:00

Document:
Opätovné zavedenie lehoty troch rokov na zapretie otcovstva manžela matky | Advokát na rodinné právo a rozvody - JUDr. Jarmila Zahradníková
Opätovné zavedenie lehoty troch rokov na zapretie otcovstva manžela matky
Dňa 26.6.2015 bola Národnou radou SR schválená novela zákona č. 36/2005 Z.z. o rodine (ďalej len „zákon o rodine“), ktorá sa stane účinnou odo dňa 1.1.2016.
Okrem zadefinovania 8 požiadaviek „záujmu dieťaťa“ v rámci základných zásad zákona, o ktorých sme Vás už informovali táto novela obsahuje významné doplnenie v oblasti zapierania otcovstva zo strany manžela matky. Od 1.1.2016 sa totiž stávajú účinnými novelizované ustanovenia § 86 ods. 1 a § 86 ods. 2 zákona o rodine.
Legislatívne vákuum pri zapieraní otcovstva
Pri tvorbe zmieňovanej novelizácie zohrala významnú úlohu predovšetkým judikatúra Ústavného súdu SR, čo je vyjadrené aj v rámci dôvodovej správy k prezentovanej novele:
„V rozhodnutí PL. ÚS 1/2010-57 z 20. apríla 2011 (nález publikovaný pod č. 290/2011 Z. z.) bolo vyslovené, že § 86 ods. 1 zákona č. 36/2005 Z. z. o rodine a o zmene a doplnení niektorých zákonov v znení neskorších predpisov (ďalej len „zákon o rodine“) nie je v súlade s článkom 6 ods. 1 a článkom 8 ods. 1 Dohovoru o ochrane ľudských práv a základných slobôd.
Keďže Národná rada Slovenskej republiky neuviedla do šiestich mesiacov od vyhlásenia nálezu v Zbierke zákonov Slovenskej republiky ustanovenie § 86 ods. 1 zákona o rodine do súladu s článkom 6 ods. 1 a článkom 8 ods. 1 Dohovoru o ochrane ľudských práv a základných slobôd, stratil § 86 ods. 1 zákona o rodine platnosť.“ – ÚS SR
Pre pripomenutie, neplatné ustanovenie § 86 ods. 1 zákona o rodine pôvodne upravovalo možnosť manžela zaprieť otcovstvo do 3 rokov odo dňa, kedy sa dozvedel, že sa jeho manželke narodilo dieťa.
Uvedené ustanovenie v praxi spôsobovalo problémy, keďže sa často stalo, že otec počas zákonom stanovenej subjektívnej lehoty na zapretie otcovstva nezistil a väčšinou ani nemal dôvod pochybovať a následne skúmať, či je biologickým otcom dieťaťa.
Aj o túto skutočnosť opieral Ústavný súd SR svoj judikát:
„podmienky plynutia uvedenej lehoty nezohľadňujú fakt, že manžel matky ako právny otec vo väčšine prípadov nadobudne status otcovstva a prijme zodpovednosť za plnenie rodičovských práv a povinností dobromyseľne s vedomím, že je biologickým otcom dieťaťa.“
Uvedené ustanovenie teda vytváralo právny stav, kedy manžel matky nemal možnosť po uplynutí zapieracej lehoty zaprieť otcovstvo, hoci sa počas jej plynutia vôbec nemusel dozvedieť o tom, že nie je biologickým otcom dieťaťa.
Vzhľadom na to, že zákonodarca aj napriek nálezu Ústavného súdu SR nedal v zákonom stanovenej lehote ustanovenie § 86 ods. 1 zákona o rodine do súladu s Dohovorom o ochrane ľudských práv a základných slobôd, stratilo toto ustanovenie platnosť a vzniklo vákuum, počas ktorého manžel matky nebol pri zapieraní otcovstva limitovaný žiadnou lehotou, čo nenapomáhalo právnej istote.
Návrat k trojročnej lehote
Absencia zákonnej lehoty pre zapretie otcovstva manželom matky spôsobovala v praxi viaceré problémy. Napríklad dieťa sa nemohlo návrhom domáhať zapretia otcovstva podľa § 96 zákona o rodine, keďže otcovi ako manželovi matky reálne nikdy neuplynula lehota na zapretie otcovstva.
(§ 96 zákona o rodine: „Ak je to potrebné v záujme dieťaťa a ak uplynula rodičom dieťaťa lehota ustanovená na zapretie otcovstva, môže súd na návrh dieťaťa rozhodnúť o prípustnosti zapretia otcovstva.“)
Súčasná novela tento problém odstraňuje a upravuje možnosť manžela matky zaprieť otcovstvo v subjektívnej lehote 3 rokov odo dňa, keď sa dozvedel o skutočnostiach dôvodne spochybňujúcich, že je otcom dieťaťa, ktoré sa narodilo jeho manželke.
Z uvedeného teda vyplýva, že rozhodujúcim kritériom pre začiatok plynutia lehoty bude práve vedomosť manžela matky o skutočnostiach, ktoré spochybňujú jeho otcovstvo.
V rovnakom duchu zákonodarca novelizoval aj ustanovenie § 86 ods. 2, v zmysle ktorého v situácii, keď manžel stratil spôsobilosť na právne úkony ešte pred uplynutím lehoty na zapretie otcovstva, môže jeho otcovstvo zaprieť jeho opatrovník v lehote 3 rokov odo dňa, kedy sa dozvedel o skutočnostiach dôvodne spochybňujúcich otcovstvo.
Akonáhle budeme mať vedomosti o špecifikách konkrétnej aplikačnej praxe týkajúcej sa uvedených ustanovení, budeme Vás informovať.

References: § 86
 § 86
 § 86
 § 86
 § 86
 § 86
 súd 
 § 86
 § 96
 súd 
 § 86